ኣብ ኢትዮጵያ፡ ፈላማይ ብኮቪድ-19 ከም ዝተጠቕዐ ዝተገለጸ ሰብ፡ ወዲ 48 ዓመት ጃፓናዊ ክኸውን ከሎ፡ ብኣቆጻጽራ ኢትዮጵያ 25 ለካቲት ካብ ቡርኪናፋሶ ናብ ኢትዮጵያ ኣትዩ። ድሕሪ ሸሞንተ መዓልታት ከኣ፡ እቲ ጃፓናዊ ብሕማም ኮሮናቫይረስ ከምዝተለኸፈን፡ ኣብ ኣዲስ ኣበባ 'ቦሌ ጨፋ' ኣብ ዝበሃል ማእከል ከምዝተወሸበን መግለጺ ተዋሂቡ። ብኣቆጻጽራ ኢትዮጵያ 6 መጋቢት (15 መጋቢት) ድማ፡ ካልኦት ተወሰኽቲ 3 ሰባት በቲ ቫይረስ ከምዝተለኸፉ፡ ሚኒስትሪ ጥዕና ኢትዮጵያ ዘረጋገጸ ኮይኑ፤ እቶም ተሓከምቲ ከኣ ምስቲ ፈላማይ ኮሮናቫይረስ ከምዝተረኸቦ ዝተገልጸ ጃፓናዊ ርክብ ዝነበሮም እዮም። ንሳቶም ከኣ፡ ሓደ ወዲ 42 ዓመት ኢትዮጵያዊ፡ ክልቲኦም ከኣ ወዲ 44 ከምኡ ድማ ወዲ 47 ዓመት ጃፓናውያን ምዃኖም ተገሊጹ ነይሩ። ብጽባሒቱ፡ ብኣቆጻጽራ ኢትዮጵያ 7 መጋቢት ድማ፡ ካብ ዱባይ ናብታ ሃገር ዝኣተወ ኢትዮጵያዊ በቲ ቫይረስ ከምዝተለኸፈ ተረጋጊጹ። ካብኡ ቀጺሉ ድማ፡ 8 መጋቢት ሓንቲ ካብ ዱባይ ናብ ኢትዮጵያ ዝኣተወት እንግሊዛዊት ዲፕሎማት እቲ ሕማም ከምዘጥቀዓ ተገሊጹ። ድሕሪ ክልተ መዓልቲ፡ 10 መጋቢት ከኣ ክልተ ካልኦት ሰባት እቲ ቫይረስ ከምዝተረኸቦም ተረጋጊጹ። እታ ሓንቲ፡ ምስቲ ፈላማይ እቲ ቫይረስ ከምዘለዎ ዝተረጋገጸ ጃፓናዊ ርክብ ዝነበራ፡ ጓል 44 ዓመት ጃፓናዊት ክትከውን እንከላ፡ እቲ ኻልእ ድማ ወዲ 39 ዓመት ኦስትርያዊ እዩ። እተን ሳልሰይቲ ድማ፡ ጓል 85 ዓመት ኢትዮጵያዊት እየን። 13 መጋቢት ድማ፡ ሓደ ካብ ቤልጅየም ናብታ ሃገር ዝኣተወ ወዲ 28 ዓመት ኢትዮጵያዊን ካልእ ካብ ዱባይ ዝመጸ ወዲ 34 ዓመት ኢትዮጵያውን በቲ ቫይረስ ከምዝተለኸፉ ተገሊጹ። ብኣቆጻጽራ ኢትዮጵያ ሰሉስ 15 መጋቢት (24 መጋቢት) ድማ፡ ቅድሚ ሓሙሽተ መዓልቲ ካብ ዱባይ ዝተመለሰ ወዲ 34 ዓመት ኢትዮጵያዊ በቲ ቫይረስ ከምዝተጠቕዐ ተረጋጊጹ። ብዝሒ ናይቶም ኣብ ኢትዮጵያ ብኮሮናቫይረስ ዝተለኸፉ ሰባት ድማ፡ 12 ከምዝበጽሐ ተገሊጹ። ኩነታት ጥዕና ናይቶም ሕሙማት ከመይ ኣሎ?
